CELEX: C2007/269/54
Language: et
Date: 2007-11-10 00:00:00
Title: Kohtuasi C-397/07: 27. augustil 2007 esitatud hagi — Euroopa Ühenduste Komisjon versus Hispaania Kuningriik

10.11.2007   
            
            
               ET
            
            
               Euroopa Liidu Teataja
            
            
               C 269/31
            
         27. augustil 2007 esitatud hagi — Euroopa Ühenduste Komisjon versus Hispaania Kuningriik
   (Kohtuasi C-397/07)
   (2007/C 269/54)
   Kohtumenetluse keel: hispaania
   Pooled
   
      Hageja: Euroopa Ühenduste Komisjon (esindajad: E. Gippini Fournier ja M. Afonso)
   
      Kostja: Hispaania Kuningriik
   Hageja nõuded
   
               —
            
            
               Tuvastada, et kuna Hispaania Kuningriik:
               
                           —
                        
                        
                           kehtestas kapitalimaksust kohustuslikule vabastamisele teatud tingimused;
                        
                     
                           —
                        
                        
                           kehtestas kaudse maksu selliste äriühingute juhtimise tegeliku keskuse või registrijärgse asukoha Hispaaniasse üleviimisele, keda nende päritoluriigis samasuguse maksuga ei maksustata;
                        
                     
                           —
                        
                        
                           allutas kaudsele maksule kapitali, mida kasutatakse äritehinguteks läbi filiaali või selliste äriühingute püsiva tegevuskoha, kes on asutatud liikmesriigis, kus Hispaania maksuga analoogilist maksu ei kohaldata,
                        
                     on Hispaania Kuningriik rikkunud nõukogu 17. juuli 1969. aasta direktiivist 69/335/EMÜ (1) tulenevaid kohustusi.
            
         
               —
            
            
               Mõista kohtukulud välja Hispaania Kuningriigilt.
            
         Väited ja peamised argumendid
   
               —
            
            
               Direktiiv 69/335 säilitab status quo seoses liikmesriikide võimalusega taaskehtestada kapitalimaks või maksustada nimetatud maksuga uuesti tehingud, mis käesoleval ajal on sellest maksust vabastatud. Seega ei saa Hispaania tühistada oma maksuvabastusi ja maksustada kõiki tehinguid, millele kohaldatakse kuninga dekreedi nr 4/2004 kohast erikorda, kuid mis ei kuulu endise artikli 7 lõike 1 punkti b ja punkti b alapunkti a kohaldamisalasse. Hispaania on kohustatud kohaldama artikli 45 lõike 1 punkti B alapunkti 10 kohast maksuvabastust kõikidele tehingutele, mis kuuluvad kuninga dekreedist nr 4/2004 tuleneva erikorra kohaldamisalasse, sõltumata sellest, kas seda korda tegelikult kohaldatakse või mitte.
            
         
               —
            
            
               Direktiivi 69/335 artiklis 4 on toodud ammendav loetelu tehingutest, mida kapitalimaksuga maksustatakse. Artikli 4 lõike 1 punkti g kohaselt maksustatakse äriühingu, ühistu või muu juriidilise isiku juhtimise tegeliku keskuse üleviimine kapitalimaksuga, kui seda äriühingut käsitatakse vastuvõtvas liikmesriigis kapitalimaksu osas kapitaliühinguna, päritoluliikmesriigis aga mitte. Seega ei saa Hispaania kehtestada kapitalimaksu juhtimise tegeliku keskuse või registrijärgse asukoha üleviimisele, kui kapitaliühingut tema päritoluliikmesriigis samasuguse maksuga ei ole maksustatud. Kapitaliühingu asukoha üleviimine teise liikmesriiki ei ole kapitalimaksuga maksustatav, isegi kui liikmesriik, kus äriühing asutati, seda maksu ei nõua. Lisaks ei viita miski sellele, et Hispaania õigusnorme kohaldatakse üksnes maksustamise vältimise ja maksudest kõrvalehoidumise juhtudel.
            
         
               —
            
            
               Hispaania ei saa kapitalimaksuga maksustada seda osa kapitalist, mida kasutatakse äritehinguteks Hispaanias läbi filiaali või püsiva tegevuskoha. Nagu üheselt tuleneb direktiivi 69/335 artikli 2 lõikest 1, ei saa Hispaania kapitalimaksuga maksustada neid äriühinguid, kelle juhtimise tegelik keskus asub teises liikmesriigis ja mitte Hispaanias. Direktiivi 69/335 artikli 2 lõige 3 säilitab meetme nagu see, mida Hispaania kohaldab üksnes äriühingute suhtes, kelle registrijärgne asukoht ja juhtimise tegelik keskus asuvad kolmandas riigis. Maksustamise vältimise ja maksudest kõrvalehoidumise osas rõhutab komisjon, et Hispaania õigusnorme kohaldatakse piiranguteta ja tegemata vahet, kas esineb maksustamise vältimine või maksudest kõrvalehoidumine. Seega ei saa Hispaania sellele põhjendusele õigustatult tugineda.
            
         
      (1)  Nõukogu 17. juuli 1969. aasta direktiiv 69/335/EMÜ kapitali suurendamise kaudse maksustamise kohta (EÜT L 249, lk 25; ELT eriväljaanne 09/01, lk 11).